વાવને 6 પેવેલિયન ટાવર્સ છે. વળી પ્રવેશની પરસાળને પણ ટાવર બાંધવામાં આવ્યું હતું, પરંતુ તે હાલમાં ખંડિત અવસ્થામાં છે. ઊતરવાનાં પગથિયાંની પહોળાઈ વચ્ચેની પરસાળ આવે ત્યારે સાંકડી થઈ જાય છે. પેવેલિયન ટાવર્સને જમીન બહાર ઘુમ્મટ જેવો આકાર આપવામાં આવ્યો છે. તેથી તમામ ટાવર્સને બહારથી જોતાં ખૂબ મોટું ભારેખમ બાંધકામ જેવું લાગે છે. પેવેલિયન ટાવર્સના આ બહારના ઘુમ્મટ ઉપર આડી લાઇનમાં ભૌમિતિક ડિઝાઇન બનાવવામાં આવેલી છે. વાવનું મુખ્ય આકર્ષણ તેના સૂતેલા વિષ્ણુ ભગવાનની શિલ્પકૃતિ છે. આ શિલ્પકૃતિના મથાળે નવગ્રહની લાઇન અંકિત કરવામાં આવી છે તે તેની વિશેષતા છે. અંદરના ગોખલામાં ઉપરની તરફ કમાન આકારની સુંદર કોતરણી કરવામાં આવી છે જે બાઈ હરિની વાવ, અમદાવાદને મળતી આવે છે. આ કોતરણી ક્યાંક ખંડિત છે તો કયાંક સચવાયેલી છે. કોતરણીમાં સાંકળ જેવું શિલ્પકામ કોતરવામાં આવેલું છે.